Karl Vella dejjem ried itejjeb il-ħajja ta’ ħaddieħor. Fl-omelija waqt il-funeral tiegħu xahrejn ilu, Karl kien deskritt bħall-melħ. Jagħti togħma tajba u jippreservaha. Iżda waqt li llum qegħdin niftakru fit-tbatija li għaddiet minnha l-Madonna, lil Karl qed niftakruh bħala l-persuna li għamel tant tajjeb u għalhekk it-tajjeb tiegħu ma jista’ jispiċċa qatt. tvm.com.mt iltaqa’ ma’ mart Karl, is-Sinjura Rosemary Vella, fejn magħha tkellimna dwar il-pożittività tiegħu. “Dak li nagħmel qiegħed jiswa ta’ ġid għal kulħadd. Sal-aħħar nifs ta’ ħajti jekk nista’ nagħmel xi ħaġa f’dak il-mument se nagħmlu”. Hekk kien qal Karl Vella ma’ Television Malta ftit taż-żmien qabel ma tilef il-battalja tiegħu mal-marda tal-kanċer. Iżda waqt li llum, Jum id-Duluri, għal ħafna dan huwa wieħed ta’ sogħba u niket u ħafna nsara jiftakru t-tbatijija li ġarrbet il-Madonna matul l-aħħar sigħat ta’ agunija ta’ binha Ġesu fuq is-salib, għal Rosemary Vella, il-messaġġ li trid tagħti huwa wieħed mill-iktar pożittiv. Fid-dar tagħha fil-Mosta, imdawra miż-żewġ uliedha, Samuel ta’ 11-il sena u Christine ta’ 9 snin, hija tgħidilna li minkejja d-diffikultajiet li wieħed ikun għaddej minnhom, ħadd m’għandu jaqta’ qalbu u dejjem iħares lejn il-ħajja b’mod pożittiv.